ירוק

ממוזער|250px|תצלום של אילנית אוסטרלית לבנה
ירוק הוא צבע המתקבל על ידי אור בתחום אורכי גל מקורב של 520–570 ננומטר (תדירות מקורבת בין 525 ל-575 טרה-הרץ) בספקטרום הנראה לעין.

רגישותם של התאים קולטי האור לאחר הסתגלות לחשיכה (העקומה הסקוטופית) היא מרבית באורך גל של 507 ננומטר, בקירוב, המתאים לצבע כחול-ירוק, בעוד שלאחר הסתגלות לתנאי אור (העקומה הפוטופית), שיא הרגישות הוא באורך גל של כ-555 ננומטר, המתאים לירוק-צהבהב.

צבע ירוק נחשב אחד מצבעי היסוד החיבוריים, יחד עם אדום וכחול. לעומת זאת, בתערובות צבעים חיסוריות מתקבל ירוק על ידי ערבוב של צבענים צהובים וציאנים.

אטימולוגיה
המילה "יָרֹק" דומה מאוד למילה waraq, שלפי מודל השפה הפרוטו-שמית תיארה הן את הצבע הירוק ואת הצבע הצהוב באם השפות השמיות. (לפי המודל, בפרוטו-שמית היו שמות רק לארבעה צבעים: לאדום-חום, לירוק-צהוב, ללבן ולשחור). היא גם דומה למילה הערבית, המתארת עלה. הקשר בין המלים העבריות "יָרֹק" ו"ירקות", דומה ליחס האנלוגי בין המילים הערביות המתארות את הצבע הירוק ואת הירקות.

שימושים ומשמעויות סמליות
ממוזער|250px|עץ אלון ירוק על דשא ירקרק
הצבע הירוק מסמל את הטבע משום שלמרבית הצמחים צבע ירוק, הנובע מתכונות בליעת האור של מולקולות הכלורופיל שבתאי עליהם בעיקר.

שימושים בדתות
שמאל|ממוזער|250px|דגל ערב הסעודית
 ירוק הוא צבעה של דת האסלאם:
 בקוראן הצבע ירוק מסמל את גנות העדן (בתאולוגיה האסלאמית יש שני גני עדן, אחד על הקרקע ואחד שמיימי).
 ירוק הוא צבעו של דגל ערב הסעודית, מולדת האסלאם.
 ירוק מופיע בכמעט כל דגלי מדינות האסלאם.
 ירוק הוא צבעו של דגל חמאס.
 ביהדות, הצבע הירוק מסמל את שבט שמעון.

שימושים ברפואה
ירוק בהיר ופסטלי נתפס גם כצבע מרגיע ולכן הוא משמש לצביעת בגדי הצוות והציוד בבתי חולים.

שימושים בכלכלה
עליות בשערי המניות בבורסה מסומנות בצבע ירוק.
"ירוקים" הוא כינוי נפוץ בישראל ובארצות הברית לשטרות הדולר האמריקאי.

שימושים בתחבורה
 אור ירוק ברמזור משמעותו: מותר להתקדם. מקור השימוש בצבע הוא בנוהג שבימאות, לסימון צד ימין של כלי שיט.
אור צד ירוק בכלי שיט או בכלי טיס מציין את צידו הימני (ירוק ימין, אדום שמאל).
 ירוק הוא צבעם של האוטובוסים של חברת אגד.

שימושים בכוחות הביטחון
ממוזער|250px|טקס הענקת כומתה ירוקה-בהירה של חטיבת הנח"ל
 ירוק זית הוא צבע המדים והציוד של כוחות היבשה בצה"ל. כתוצאה מכך, כוחות היבשה מכונים "הירוקים" בניגוד לאנשי חיל האוויר וחיל הים שמדיהם בצבע חאקי-בז'.
 כלי הרכב של צה"ל והרק"ם נעים בגוונים בין ירוק-זית לבין חאקי. צבעים אלו מהווים גם הסוואה צבאית.
 ירוק כהה הוא צבע הכומתה של חיל המודיעין
 ירוק בהיר הוא צבע הכומתה של חטיבת הנח"ל.
 במשטרת ישראל, ירוק כהה הוא צבע הכומתה של משמר הגבול.

סמל לאיכות הסביבה

מאחר שירוק מסמל את הטבע הבריא עקב צבעם של הצמחים, הצבע והכינוי "ירוק" מסמלים דאגה לאיכות הסביבה ומצב האקולוגיה.

 בפוליטיקה מסמל הצבע הירוק והכינוי "ירוקים" מפלגות ששמו להן למטרה לשמר את איכות הסביבה.
 אנרגיה ירוקה היא אנרגיה שלא מזהמת, או בעלת זיהום מינימלי, בניגוד לשריפת דלק מאובנים.
 מכונית ירוקה הוא כינוי למכונית "ידידותית לסביבה" הצורכת כמות מועטה של דלק או שצורכת דלק המזהם את הסביבה פחות מהדלק המקובל במכוניות רגילות או שמכילה מקור אנרגיה מתחדש.

שימושים בפוליטיקה הישראלית
 ירוק היה צבעה של מפלגת מרצ.
הקו הירוק הוא קו שביתת-הנשק של מדינת ישראל עם מצרים, עם ירדן, עם סוריה ועם לבנון, כפי שנקבע בהסכמי שביתת הנשק שנחתמו בשנת 1949, לאחר מלחמת העצמאות, ועד לפריצת מלחמת ששת הימים בשנת 1967. שמו ניתן לו מכיוון שצויר בעיפרון ירוק על המפה שנעשה בה שימוש בדיונים.

שימושים בספורט
ממוזער|250px|בספורט הישראלי, הצבע הירוק מזוהה ביותר עם מכבי חיפה, ובפרט עם מועדון הכדורגל מכבי חיפה.
בישראל, ירוק הוא צבע המדים של קבוצות הספורט של מכבי חיפה ובפרט מועדון הכדורגל מכבי חיפה הידוע גם בכינוי "הירוקים". קבוצות נוספות שמדיהן ירוקים הן הפועל כפר סבא ומכבי אחי נצרת.
בבריטניה הצבע הירוק בספורט מזוהה עם מועדון הכדורגל סלטיק הסקוטי.
ירוק הוא צבעה של קבוצת הכדורסל בוסטון סלטיקס והמילווקי באקס מליגת ה-NBA.
ביוון הצבע הירוק מזוהה עם אגודת הספורט פנאתינאיקוס.

שימושים בתרבות
ירוק הוא צבעם של עלי המריחואנה, ולכן מסמל את התרבות ההיפית ואת תרבות הרגאי, המעודדות עישון מריחואנה.
 ירוק הוא סמל לקנאה. הביטוי "ירוק מקנאה" מבטא זאת.
"ירוק" הוא כינוי בינלאומי לאדם חסר ניסיון בתחום כלשהו, אחד המתנהג כטירון.
 ירוק זרחני הוא צבעה של הקהילה הטרנסג'נדרית בישראל. הצבע נבחר ב-2008 כי הוא בולט גם במקומות צבעוניים כמו מצעד הגאווה.
 ב"לגנדריום של טולקין", בקרב האלפים מסמל הירוק את צבע החיים, ולכן בהלוויות של אלפים נהוג ללבוש בגדים ירוקים.
הצבע הירוק הוא הדומיננטי בחוברות הקומיקס של גרין לנטרן (הפקח הירוק) ושל חיל הפקחים הירוקים מבית DC קומיקס. הוא מסמל את כוח הרצון לפי הספקטרום הרגשי, שמעניק לעונדי טבעות הכוח הירוקות יכולת ליצור את כל העולה בדמיונם.

קישורים חיצוניים






הערות שוליים

קטגוריה:צבעים
קטגוריה:צבעי הקשת